Պալասիո Բարոլո

Պալասիո Բարոլո (, կամ Պասսաժ Բարոլո, Բարոլո պատկերասրահ), Արգենտինայի մայրաքաղաք Բուենոս Այրեսի Մոնսերատ շրջանի Ավենիդա դե Մայո պողոտայում գտնվող կառույց։ Շինարարության ժամանակ՝ 1923 թվականին, շենքը եղել է քաղաքի և ամբողջ Հարավային Ամերիկայի ամենաբարձր կառույցը։ Ընդգրկված է ազգային պատմական հուշարձանների ցանկում:

Պատմություն 

Իտալացի ճարտարապետ Մարիո Պալանտին պալատը կառուցել է գործարարի Լուիս Բարոլոյի խնդրանքով։ Պալանտին նաև հեղինակել է շենքի տարրերի յուրօրինակ դիզայնը, ինչպիսիք են դռան բռնակներ, լամպեր, վերելակների ճաղավանդակներ։ 1923 թվականի հուլիսի 7-ին շենքը բացվել է հանրության համար։ Մինչև 1935 թվականը կառույցը եղել է քաղաքի ամենաբարձր շենքը։ Պալասիո Բարոլոն Ուրուգվայի Մոնտևիդեո քաղաքում ունի իր նմանակ կառույցը՝ Պալասիո Սալվո, որի ճարտարապետը կրկին Մարիո Պալանտինն է։

Շենքի առաջին սեփականատերը նախատեսել է օգտագործել առաջին երեք հարկերը իր համար, իսկ մնացած մասը հանձնել վարձով։ Այսօր այն հանդիսանում է գրասենյակային շենք (այստեղ են տեղակայված 520 ընկերություններ)։ Շենքը լուսավորվում է 300 000 կանդելաներով։ Շենքի վերին մասում է գտնվում փարոսը, որն աշխատում է հատուկ առիթների դեպքում։ Շինարարության արժեքը կազմել է 4,5 միլիոն արգենտինական պեսո։ Կառուցման ընթացքում օգտագործվել է 650 տոննա պողպատ, 3500 տոննա աղյուս և 70000 տուփ պորտլանդցեմենտ։ Բոլոր դեկորատիվ նյութերը, այդ թվում Կարարայի մարմարը ներկրվել են։

22 հարկանի շենքի բարձրությունը 100 մետր է։ Պալանտին շենքը նախագծել է հիմնվելով Դանթե Ալիգիերիի «Աստվածային կատակերգություն» պոեմի վրա։ Շենքի հարկերը ճարտարապետը բաժանել է երեք մասերի՝ նկուղը խորհրդանշում է դժոխքը, 1-14-րդ հարկերը համարվում են այլաբանական քավարան, 15-22-րդ հարկերը խորհրդանշում են դրախտը։ Շենքի գագաթի փարոսը նման է «հրեշտակային հիերարխիայի»։ Ըստ մեկ այլ նախագծի՝ Պալասիո Բարոլոն պետք է լիներ մեծ բանաստեղծ Դանթեի դամբարանը, որի մասունքները ճարտարապետը նախատեսել էր տեղափոխել Բուենոս Այրես։

Շենքն ունի 9 վերելակ, 20 մետրանոց նկարազարդ առաստաղով սրահ։ Պալատի վերևում տեղադրված է փարոս, որի շնորհիվ շենքը կարելի է տեսնել նույնիսկ Ուրուգվայից։ 2009 թվականին շենքը վերանորոգվել է։
1997 թվականին Պալասիո Բարոլոն հռչակվել է ազգային պատմական հուշարձան։ Շենքում գործում են մի քանի զբոսաշրջային գործակալություններ, օտարազգիների համար իսպաներենի դպրոց, խանութ, որտեղ տանգոյի համար զգեստներ են վաճառում։

Շենքի գագաթի փարոսի աշխատանքը վերսկսվել է 2009 թվականի սեպտեմբերի 25-ին։ Այն լուսավորել է Բուենոս Այրեսը 200-ամյա տոնակատարության շրջանակներում։ 2010 թվականի մայիսի 25-ից յուրաքանչյուր ամսվա 25-ին այն աշխատում է՝ լուսավորելով գիշերային Բուենոս Այրեսը։

Պատկերասրահ

Պատմական լուսանկարներ

Ծանոթագրություններ

Արտաքին հղումներ 
 Պաշտոնական կայք
 Հուշարձանների կատալոգ 

Արգենտինայի ազգային պատմական հուշարձաններ